পশ্চিম মেদিনীপুরে নতুন ট্রাফিক গার্ড ভবন উদ্বোধন করলেন পুলিশ সুপার

পশ্চিম মেদিনীপুর: দাসপুরে (Daspur) এল নতুন ট্রাফিক গার্ড অফিস (Traffic Guard Office)। পশ্চিম মেদিনীপুর (West Midnapore) জেলার দাসপুর থানা এলাকায় এতদিন স্থায়ী ট্রাফিক অফিস না থাকায় সমস্যার সম্মুখীন হচ্ছিল পুলিশ প্রশাসন। এবার সেই সমস্যা মেটাতে থানার ঠিক পাশেই নির্মিত হল আধুনিক ট্রাফিক গার্ড ভবন।

শনিবার নবনির্মিত ভবনের ফিতে কেটে উদ্বোধন করেন পশ্চিম মেদিনীপুর জেলা পুলিশ সুপার ধৃতিমান সরকার। উপস্থিত ছিলেন দাসপুর থানার ভারপ্রাপ্ত আধিকারিক ছাড়াও জেলা পুলিশের অন্যান্য উচ্চপদস্থ কর্তা ও প্রশাসনিক প্রতিনিধিরা।

আরও পড়ুন: ধর্ষণ কাণ্ডে নাম জড়ানো নিয়ে বিস্ফোরক প্রাক্তন মন্ত্রীপুত্র বোধিসত্ত্ব

পুলিশ সূত্রে জানা গিয়েছে, নতুন এই ট্রাফিক গার্ড অফিস চালু হওয়ার ফলে দাসপুর ও আশেপাশের বিস্তীর্ণ এলাকায় যান চলাচল নিয়ন্ত্রণে আরও গতি আসবে। দুর্ঘটনা প্রতিরোধ থেকে শুরু করে যানজট মোকাবিলায় বিশেষ ভূমিকা নেবে এই অফিস। স্থানীয় মানুষেরও দাবি, নতুন ট্রাফিক গার্ড অফিসের ফলে সড়ক নিরাপত্তা ব্যবস্থার উন্নতি হবে এবং প্রতিদিনকার সমস্যার দ্রুত সমাধান মিলবে।

দাসপুর থানা চত্বরের পাশে গড়ে ওঠা এই ভবন নিয়ে আশাবাদী পুলিশ প্রশাসন। জেলা পুলিশ সুপারের কথায়, পুজোর মুখে নতুন এই উদ্যোগ ট্রাফিক নিয়ন্ত্রণে বিশেষভাবে সহায়ক হবে।

দেখুন আরও খবর: